Det vrimler med myg ved de svenske elve og skovsøer, og da kommunen Övertorneå fik afslag på at bekæmpe insekterne biologisk, fik de lokale en frisk idé: Et VM i at dræbe myg.

Årets udgave blev afviklet lørdag, og vinderen formåede at udrydde 135 myg i løbet af blot 15 minutter, skriver P4 Norrbotten. Det svarer til ni myg i minuttet.

Kristoffer Ekersund, som var på hjemmebane, vinder 10.000 svenske kroner, en pokal, en elektrisk myggedræber og en mugge med påskriften "Mygg VM 2016".

Opskriften på succes kræver lidt mod og foragt for svie og smerte.

- Et lille tip er, at man skal lade myggene suge. Så kan du godt forestille dig, at man får en del myggestik, siger Ekersund til P4 Norrbotten, der er en kanal under Sveriges Radio.

Det er anden gang, at Mygge-VM afvikles. Sidste år vandt Tommy Kyrö. Kyrö måtte i år nøjes med 98 myg på de 15 minutter. Det rakte til bronze.

VM-sølvet snuppede Lasse Petterman, som landede 113 myg.

Övertorneå ligger ved elven Torne på grænsen til Finland. Der er 835 kilometer i fugleflugtslinje fra Övertorneå til Stockholm. Turen med tog tager knap 17 timer.